CPF ดีดแรง 5% รับข่าวส่งบ.ย่อย CTI รุกธุรกิจสุกรในจีน โบรกแนะ “ซื้อ” เป้าใหม่ 41.25 บ.
CPF ดีดแรง 5% รับข่าวส่งบ.ย่อย CTI รุกธุรกิจสุกรในจีน โบรกแนะ "ซื้อ" เป้าใหม่ 41.25 บ.
15 ก.ย. 2563

ผู้สื่อข่าวรายงานว่า ราคาหุ้น บริษัท เจริญโภคภัณฑ์อาหาร จำกัด (มหาชน) หรือ CPF ณ เวลา 10.07 น. อยู่ที่ระดับ 30.50 บาท บวก 1.50 บาท หรือ 5.17% สูงสุดที่ระดับ 31 บาท ต่ำสุดที่ระดับ 30.25 บาท ด้วยมูลค่าการซื้อขาย 563.92 ล้านบาท

ด้าน บล.ยูโอบี เคย์เฮียน (ประเทศไทย) ระบุในบทวิเคราะห์ฯแนะ “ซื้อ” CPF โดย CPF เข้าซื้อธุรกิจสุกรในจีน โดยใช้บริษัทย่อย Chia Tai Investment Co., Ltd. (CTI) ทำการแลกหุ้นกับ Chia Tai Animal Husbandry Investment ซึ่งจะส่งผลให้สัดส่วนการถือหุ้นใน CTI ลดลงเหลือ 35% ซึ่งแม้จะลดลง แต่คาดส่งผลเชิงบวกคือ CPF กลายเป็นผู้ผลิตสุกรอันดับ 4 ในประเทศจีน ซึ่งมีแนวโน้มการเติบโตที่ดีมาก และมีการประกันผลกำไรของผู้ซื้อขายทั้งคู่ที่ 85% ทำให้กำไรในช่วงไม่กี่ปีข้างหน้าจะไม่ผันผวน
ด้านอัตราส่วนหนี้สินต่อทุนของ CTI ลดลงเหลือ 1.44 จาก 2.39 เท่า และการที่ CPF ไม่ต้องรวมงบของ CTI เข้ามา ทำให้อัตราส่วนหนี้สินต่อทุนของ CPF จะปรับดีขึ้น ส่งผลดีต่อต้นทุนทางการเงินและฐานะทางการเงิน พร้อมปรับราคาเหมาะสม CPF ขึ้นเป็น 41.25 บาท
